گلشن میں بندوبست برنگ دیگر ہے آج مرزا غالب کی غزلیں
گلشن میں بندوبست بہ رنگ دگر ہے آج 
قمری کا طوق حلقۂ بیرون در ہے آج 
آتا ہے ایک پارۂ دل ہر فغاں کے ساتھ 
تار نفس کمند شکار اثر ہے آج 
اے عافیت کنارہ کر اے انتظام چل 
سیلاب گریہ درپئے دیوار و در ہے آج 
معزولیٔ تپش ہوئی افراط انتظار 
چشم کشادہ حلقۂ بیرون در ہے آج 
حیرت فروش صد نگرانی ہے اضطرار 
سر رشتہ چاک جیب کا تار نظر ہے آج 
ہوں داغ نیم رنگیٔ شام وصال یار 
نور چراغ بزم سے جوش سحر ہے آج 
کرتی ہے عاجزیٔ سفر سوختن تمام 
پیراہن خسک میں غبار شرر ہے آج 
تا صبح ہے بہ منزل مقصد رسیدنی 
دود چراغ خانہ غبار سفر ہے آج 
دور اوفتادۂ چمن فکر ہے اسدؔ 
مرغ خیال بلبل بے بال و پر ہے آج